Správa pamäte – jednoduché spôsoby

Operačná pamäť je druhým najdôležitejším komponentom systému. Bez nej nie je možná prevádzka žiadneho operačného systému. V počítači pracuje „súbežne“ niekoľko procesov, ktoré sú umiestnené v OP. Každý proces má v pamäti vyhradený vlastný pamäťový priestor pre operačný kód a priestor pre údaje. Pri spustení aplikácie automaticky dôjde k vytvoreniu ďalších procesov, pričom procesy môžu samé vytvárať nové procesy, ktorým je potrebné prideliť ďalší pamäťový priestor. 
Operačná pamäť je v jednoprocesorovom systéme fyzicky len jedna, ktorú zdieľajú všetky programy vrátane operačného systému. 
Pamäť počítača predstavuje lineárnu množinu fyzických adresovacích miest s rozmerom 0 ÷ maximálna hodnota adresy – fyzický adresovací priestor (FAP). 
Množina adresovacích miest, pre ktorú je napísaný program a ktorý ju používa je lineárnou množinou adries a tvorí logický adresovací priestor (LAP). 
Pri jednoduchých metódach správy pamäte stačí k správnej činnosti programu, aby logický adresovací priestor bol podmnožinou fyzického priestoru a pri aktívnych viacerých procesoch musí byť súčet logických priestorov menší, ako fyzický priestor. Súčasné architektúry operačných systémov, kde je správa pamäte zložitá, umožňujú, aby súčet logických priestorov jednotlivých procesov mohol byť väčší, ako fyzický pamäťový priestor. 

Adresovanie pamäte je ovládané HW jednotkou MMU (Memory Managment Unit), s ktorou procesor komunikuje pri akejkoľvek operácii s pamäťou. Úlohou MMU je mapovať logické adresy generované procesom na fyzické adresy skutočnej pamäte. Z hľadiska MMU sa jedná o prúd adries, nerozlišuje sa, či sa jedná o načítavanie inštrukcie, čítanie, alebo zápis údajov. „Mapovací predpis“ MMU získava od SW modulu správy operačnej pamäte. 
Pojem správa operačnej pamäte predstavuje spôsob, akým je fyzický pamäťový priestor PC využívaný. Programový modul, ktorý túto úlohu zabezpečuje sa nazýva správca operačnej pamäte (Memory manager). 

Správca operačnej pamäte zabezpečuje 
· sledovanie stavu operačnej pamäte (alokácia procesov) 
· vyhodnocovanie kritérií pre prideľovanie OP (či je dostatok voľnej pamäte pre spustenie procesu) 
· prideľovanie konkrétnej oblasti, kde bude program umiestnený (alokovaný) 
· uvoľnenie pamäťového priestoru po ukončení programu 

Základné typy metód správy operačnej pamäte 
1. Pridelenie celej operačnej pamäte 
2. Prideľovanie OP po blokoch 
3. Metóda presúvania blokov 
4. Stránkovanie OP 
5. Stránkovanie OP na žiadosť (virtuálna pamäť) 

Pridelenie celej operačnej pamäte 
Metóda používaná v prvých jednopoužívateľských jednoúlohových OS (CP/M) určených pre PC. Po zavedení operačného systému ostáva voľná oblasť konvenčnej OP, ktorá je celá pridelená aplikácii. 

Neskoršie verzie tejto kategórie OS (napr. od MS-DOS 5.0) umožňovali kvôli úspore miesta v konvenčnej pamäti zavedenie ovládačov do oblasti „hornej pamäte“ (64 k adries pod hranicou 1024 kB) pomocou ovládača Himem.sys – správca hornej pamäte, alebo/a pre aplikácie, ktoré vedeli pracovať so stránkovanou pamäťou typu LIM (Lotus-Intel-Microsoft) EMS – Expanded memory pomocou ovládača EMM386.exe – správca stránkovanej pamäte – prideľovať 4 x 16 kB stránky pamäte z oblasti nad 1024 kB (oblasť XMS – Extended memory – rozšírená pamäť) mapované do oblasti 768 kB ÷ 960 kB. 
Optimalizáciu statického pridelenia pamäťového priestoru umožňoval externý program Memmaker.exe. Týmto sa dalo dosiahnuť, že nevyhnutné komponenty operačného systému (rezident + správcovia pamäte) zaberali len cca 30 kB konvenčnej pamäte a cca 600 kB bolo možné prideliť aplikácii.

Prideľovanie pamäte po blokoch 
Metóda umožňujúca spustenie viacerých aplikácií (kooperatívny multitasking). Tento spôsob správy pamäte používal OS MS-DOS 6.x. Pri spustení novej úlohy sa súčasne spustil nový interpreter príkazov – shell, ktorý vytvoril „kópiu“ dosovského prostredia v rámci voľného pamäťového priestoru. Z pohľadu aplikácie sa pridelený priestor javí ako štandardný pamäťový priestor určený len pre túto aplikáciu. Metóda vedie ku fragmentácii (drobeniu) pamäťového priestoru, po uvoľnení nemusí poskytovať dostatok súvislého priestoru pre spustenie ďalšej aplikácie, aj keď je celkovo dostatok voľnej pamäte.

Metóda presúvania blokov 
Rieši problém fragmentácie pamäťového priestoru. správca pamäte dokáže presunúť blok na iné miesto, je to však časovo náročná operácia, ak s jedná o veľké bloky. Pri reálnom behu aplikácií dochádza často k spúšťaniu a ukončovaniu procesov a presun bloku práve bežiaceho procesu je možný len pri pozastavení procesu. 
Presun blokov by mal byť pre proces transparentný. čo sa dá zabezpečiť v prípade, že systém disponuje HW jednotkou pre „preklad“ adries MMU. V prípade absencie MMU musí byť program napísaný tak, aby vyhovoval istým adresovacím konvenciám. 
[bookmark: _GoBack]- povinné bázovanie – bázová adresa je uložená vo vhodnom registri, voči nej sa vykonáva relatívne adresovanie v celom procese. Môže byť závislé od technických prostriedkov (obmedzenia vyplývajúce z typu procesora) 
- proces je povinný pred prístupom do pamäte zistiť otázkou na správcu adresu bloku a počas činnosti zamknúť túto oblasť, čím sa zabráni automatickému presunu bloku. Tento spôsob kladie najmenšie nároky na správu, prácne programovanie 
- správca pred presunom bloku oznámi procesu adresu, na ktorú bude blok presunutý, proces musí prepočítať všetky svoje adresy vzhľadom k novému umiestneniu. Samostatne sa bežne nepoužíva, skôr ako doplnok k bázovaniu, keď z určitých dôvodov proces musí pracovať s absolútnymi adresami 

Stránkovanie operačnej pamäte 
Ďalším riešením problému fragmentácie fyzického adresového priestoru je stránkovanie. FAP je rozdelený na rámce pevnej dĺžky (512 B, 1, 2, 4 kB) a LAP procesu taktiež na bloky s rovnakou veľkosťou – stránky. Tabuľka stránok – TS popisuje priradenie rámcov (f) stránkam aplikácie. pri prepnutí je prepnutá aj tabuľka stránok, ktorej adresa sa odovzdáva v špecifickom registri. Ak proces požiada o ďalší priestor, správca ho pridelí a do tabuľky stránok doplní ďalšie rámce.
Charakteristickou črtou tejto metódy je, že pridelené rámce nemusia ležať vedľa seba, procesu môže byť a spravidla aj je pridelený nesúvislý priestor.

Logická adresa je pri spracovaní rozdelená na adresu stránky a ofset v rámci stránky. Horné bity adresy slúžia ako index do tabuľky stránok, z ktorej sa získa číslo rámca – f, ostatné bity tvoria adresu v rámci stránky – d. Fyzická adresa FA vznikne zlúčením f + d. Implementácia tejto metódy je závislá od technických prostriedkov systému (procesor – MMU – pamäť).

Stránkovanie okrem fragmentácie pamäťového priestoru odstraňuje nevýhodu presúvania blokov pamäťového priestoru – časovú náročnosť. Umožňuje aj ďalšie funkcie, ktoré neposkytovala žiadna z predchádzajúcich metód. 
Ochrana stránok – do tabuľky stránok je možné pridať ďalšie údaje (definícia prístupových práv procesu k stránke, platnosť stránky pre daný proces, a i.) 
Metóda umožňuje zdieľanie stránok viacerými procesmi (procesy pomocou tohto mechanizmu dokážu vzájomne komunikovať, alebo používať rovnaký programový kód). 
Nevýhodou stránkovania je fakt, že hoci nespôsobuje fragmentáciu pamäťového priestoru v takom rozsahu, ako metóda prideľovania blokov, ale existuje tu interná fragmentácia spôsobená neúplnými stránkami (keď kód je kratší, ako celistvý násobok dĺžky stránky – stránka má konštantnú veľkosť).
Segmentácia pamäťového priestoru 
Stránkovanie oddeľuje LAP od FAP. Mapovanie je z programátorského hľadiska neprirodzené. Procesy, alebo údaje jednej aplikácie väčšinou nejako súvisia, preto pri spracovaní je výhodné ak sa nachádzajú v súvislej oblasti pamäte. Segmentáciu vytvára prekladač. LAP je tvorený skupinou segmentov s premenlivou dĺžkou obsahujúcich kód, alebo údaje a ktoré spolu nejako súvisia. Segmenty nie sú reprezentované menom, ale číslom. Pri mapovaní LAP na FAP sa celý segment zobrazí do súvislej oblasti FAP. Pre takéto mapovanie musí tabuľka segmentov obsahovať dva údaje – bázovú adresu a dĺžku. Mechanizmus mapovania je identický so stránkovaním. 
Ochrana a zdieľanie – podobné ako pri stránkovaní, ale logickejšie, nevýhodou je možnosť vzniku externej fragmentácie (nevzniká tu interná fragmentácia). 
Segmentové stránkovanie – kombinuje výhody stránkovania a segmentácie, schéma tohto mechanizmu môže byť značne zložitá. Hlavná podstata spočíva v dvoch fázach mapovania. 
1. Základom je segmentácia, ktorej výsledkom je tzv. lineárny adresový priestor (nie fyzická adresa). 
2. Fyzická adresa sa potom získa stránkovaním tohto lineárneho adresového priestoru. 

